Ego Margareta, domina Tanlay, notum facio universis presentes litteras inspecturis, quod cum ego, de laude carissimi mariti mei Roberti, militis, domini Tanlay, vendidissem abbati et conventui Quinciaci, tres sextarios ordei, quos ipsi in grangia sua reddebant, singulis annis, patri meo et matri mee, que grangia dicitur Murcange: Ego, quia illud in partem meam non cessit, sed in partem fratris mei, assignavi tres dictos sextarios ordei spontanea, non coacta, de laude et assensu domini Roberti, mariti mei, in parte mea tertiarum de Cosne. Et volo ut ibidem percipiant dicti Quinciacenses, in perpetuum, tres sextarios ordei supradictos, singulis annis, infra festum Omnium-Sanctorum; et quia sigillum non habeo, presentes litteras sigillis virorum nobilium Willelmi, quondam domini Tanlay, et dicti domini, filii ejus carissimi, mariti mei, feci sigillare. Anno Domini Mº CCº XLº quarto, mense augusto.